John Chowning – Phoné

Amerikai zeneszerző, az elektronikus zene pionírja, aki a 60-as évek elején feltalálta a frekvencia modulációt. Az FM szintézis feltalálása igazi forradalomnak számított az elektronikus zene területén. Ezáltal természeteshez hasonló hangokat tudtak létrehozni, melyeket azután képesek voltak mozgatni, változtatni és fokozatosan átalakítani. Ezzel a módszerrel a zeneszerzők először tudtak olyan partitúrákat létrehozni, amelyek nem voltak kötöttek a hagyományos megközelítéshez, el tudtak rugaszkodni a hagyományos zene, a hagyományos hangszerelés határaitól.

Chowning az FM szintézist több művében is felhasználta: Turenas (1972), Sabelithe (1966-71),az 1977-ben íródott Stria című alkotás, melyet az IRCAM megbízására írt, valamint a Phoné 1981-ből, melyben először hozott létre mesterséges énekhangokat.

Phoné című kompozíciójában az FM szintézis nyújtotta új lehetőségeket vizsgálja, milyen új horizontokat nyithat a zenében a mesterségesen előállított énekhang. Chowning egy meglehetősen fontos felfedezést tett a mű elkészítése során: az énekhang spektrális komponenseinek fúziójáért a vibrato a felelős. A mű apró, rövid hangokkal indul, melyek fokozatosan összeállnak egy elektronikus tónussá, de amikor egy enyhe vibrato is rákerül a hangkulisszára, már egy egészen emberi hangot hallhatunk. Chowning hasonló transzformációkkal dolgozik végig a mű során, legfőbb esztétikai eszköze az elektronikus és az emberi hang szembeállítása. A szerző emellett kiválóan használja a dinamikai változásokat is, melynek során fokozatosan jutunk el egy halkan kibontakozó emberi hangzásból egy erőteljes, „emberfeletti” képességekkel felruházott hangtérbe. Chowning a vibratot nem csak spektrális egyesítésre, hanem a különböző összetevők szétválasztására is használja, mellyel kórus effektet hoz létre.